Vermoorde se ma aan Ramaphosa: ‘Jy het belowe’Pres. Ramaphosa gesels met Maria Clarke. Foto: Elmond Jiyane/GCIS ŉ Ma wie se dogter vermoor is, glo dat geregtigheid sal geskied nadat pres. Cyril Ramaphosa haar besoek en hierdie belofte gemaak het. Ramaphosa het Maria Clarke, ma van die vermoorde Angelique Clarke Abrahams, Vrydagmiddag by haar huis in Brookville in Oos-Londen besoek. “Geregtigheid sal geskied, ons sal seker maak daarvan,” het Ramaphosa volgens Clarke aan haar gesê. “Ek hoop net so, want die stelsel het haar reeds gefaal voor haar dood,” het Clarke gesê met verwysing na die beskermingsbevel wat haar dogter kort voor haar dood teen haar vermeende moordenaar gekry het. Abrahams is op 3 September dood nadat sy die vorige week in die hospitaal opgeneem is. Haar ma en seuntjie het by haar gewaak in die Cecilia Makiwane-hospitaal ná die aanranding. Sy is in haar huis in Fynbos aangeval en glo verkrag. Marion Peake, ŉ vriendin van Abrahams, het vroeër gesê Abrahams, ŉ kontroleklerk, het ná ŉ nagskof tuisgekom en die man in haar huis aangetref. Hy was goed aan haar bekend. Hy het haar vyfjarige seuntjie glo kort tevore by ŉ buurvrou, waar die kind gebly het, gaan haal en na die huis geneem. Peake vertel daar het hy glo die seuntjie beveel om na ŉ slaapkamer te gaan en ŉ kombers oor sy kop te trek, omdat hy “vir mamma moet doodmaak”. Peake het gesê Abrahams, ŉ epilepsielyer, is ernstig aangerand en verkrag en het tydens die aanval ŉ toeval gekry. Sy het byna haar tong afgebyt en kon weens die swelling nie behoorlik asem kry nie. Ná die aanranding is haar vermeende aanvaller glo met die seuntjie by die huis uit. Die man het die kind ná die aanval by sy ouma gaan aflaai en verdwyn. Ná verskeie oproepe op sosiale media uit die gemeenskap – dat hy hom ter wille van sy eie veiligheid aan die polisie moet gaan oorgee – het hy dit gaan doen. ŉ Buurvrou van Abrahams het onraad gemerk nadat die man en seuntjie by die huis uit is, en het na Abrahams in haar huis gaan soek. Sy het haar ernstig beseer daar aangetref. Angelique Clarke Abrahams (25) is dood nadat sy ernstig in haar huis aangerand is. (Foto: Facebook) Die 30-jarige man wat Abrahams glo vermoor en verkrag het, het reeds in die hof verskyn. Die saak teen hom is uitgestel tot Oktober en hy bly intussen in aanhouding. Sy naam word weerhou totdat hy gepleit het aangesien hy op ŉ seksuele aanklag teregstaan. Volgens Clarke is haar dogter dae voor die noodlottige aanranding deur dieselfde man aangerand en is hy toegesluit. “My dogter het egter vir my kom sê dat hy vir net sowat drie uur agter tralies was en toe vrygelaat is.” Abrahams se seuntjie is volgens Clarke baie getraumatiseer en “huil heeltyd”. Die regering het ook tydens die besoek beloof om dié week vir hom berading te reël. Intussen hoop Clarke dat die saak spoedig afgehandel en geregtigheid vir haar dogter sal geskied. Ramaphosa het Vrydag vir Clarke asook die families van Uyinene Mrwetyana en Leighandre Jegels besoek. Dít nadat hy die vorige aand die land in ŉ nasionale voorafopgeneemde televisie-uitsending oor onder meer aanvalle teen vroue en kinders toegespreek het. Ramaphosa het gesê geweld teen vroue is nie ŉ vroueprobleem nie. Dit is ŉ mansprobleem. “Dit is nie net ŉ nasionale krisis nie, maar ŉ misdaad teen menslikheid. Dit maak nie saak wat ŉ vrou dra, doen, sê of waar sy loop nie, sy het die reg om veilig te wees,” het Ramaphosa gesê, en ordentlike mans lof toegeswaai. Hy het ook verskeie noodmaatreëls aangekondig, waaronder die openbaarmaking van die register van seksuele oortreders en strenger minimumvonnisse vir mans wat vroue of kinders aanrand, verkrag of vermoor.